טקאשי אינוי

קריירת מועדונים

אינוי נחשב כנער לכישרון גדול, ובשנת 2007 החל לשחק ביוקוהמה מרינוס מליגת העל היפנית. אינוי לא הצליח לתפוס מקום של קבע בקבוצה, ובשנת 2008 הושאל לסרזו אוסקה מליגת המשנה היפנית, ובהמשך נרכש על ידי הקבוצה, בה הפך לשחקן מפתח. ביולי 2011 ביצע אינוי מעבר לאירופה, כאשר חתם בשורות בוכום מהבונדסליגה השנייה. אינוי ערך את הבכורה שלו בבוכום באוגוסט 2011 בהפסד 2-1 לפ.צ. סנט פאולי. אינוי שיחק עונה אחת בבוכום, בה הבקיע שבעה שערים והציג יכולת טובה מאוד, וסיים עם הקבוצה במקום ה-11 בבונדסליגה השנייה.
בקיץ 2012 נרכש אינוי על ידי איינטרכט פרנקפורט מהבונדסליגה. בעונת הבכורה שלו במועדון, 2012/13, הבקיע אינוי שישה שערי ליגה, כשהוא משתף פעולה בקישור הקבוצה עם סבסטיאן רודה, פירמין שווגלר, שטפן אייגנר וקרים מטמור. אינוי ופרנקפורט סיימו את העונה הזו במקום השישי המפתיע, והשיגו כרטיס למפעל הליגה האירופית. בעונת 2013/14 אינוי ופרנקפורט סיימו במקום ה-13 בבונדסליגה, והודחו מהליגה האירופית על ידי פורטו בשלב הנוק אאוט הראשון, לאחר שצלחו את שלב הבתים. הייתה זו עונה מוצלחת פחות עבור אינוי, שערך רק 14 הופעות ליגה, בהן לא הבקיע. בעונת 2014/15 ערך אינוי 27 הופעות ליגה והבקיע שער אחד, והקבוצה סיימה במקום התשיעי בבונדסליגה.
אינוי החל את עונת 2015/16 באיינטרכט פרנקפורט וערך הופעת ליגה אחת, אך לקראת תום חלון ההעברות באוגוסט 2015 חתם אינוי באייבר מהלה ליגה הספרדית, על חוזה לשלוש עונות. בעונת 2015/16 הבקיע אינוי שלושה שערי ליגה, וסייע לאייבר לסיים במקום ה-14 המפתיע בליגה. בעונת 2016/17 שוב הבקיע אינוי שלושה שערי ליגה, וסיים עם אייבר במקום העשירי. יצויין כי באפריל 2017, נקרא אינוי באופן שנוי במחלוקת למולדתו יפן על ידי ראש ממשלת יפן, כדי להשתתף במשלחת לקבלת פליפה השישי, מלך ספרד, וזאת כאשר קבוצתו הייתה במאבקי עלייה אל הליגה האירופית, שאליה לא העפילה לבסוף. בעונת 2017/18 הבקיע אינוי חמישה שערי ליגה, והקבוצה סיימה במקום התשיעי. במאי 2018 הפך אינוי ליפני הראשון שמבקיע מול ברצלונה.
בקיץ 2018 עזב אינוי את אייבר, וחתם בריאל בטיס מהלה ליגה הספרדית על חוזה לשלוש שנים. אינוי לא התאקלם היטב בריאל בטיס, ועד למחצית עונת 2018/2019 ערך שמונה הופעות ליגה בלבד. בינואר 2019 הושאל אינוי לדפורטיבו אלאבס עד לתום העונה, שם הבקיע שני שערים ב-12 משחקים. ביולי 2019 חזר לאיבר וחתם לשלוש שנים.

קריירה בינלאומית

אינוי ערך את הבכורה שלו במדי נבחרת יפן בשנת 2009, במשחק מול נבחרת תימן במוקדמות גביע אסיה בכדורגל 2011. בשנת 2013 נכלל אינוי בסגל יפן לגביע הקונפדרציות 2013, וערך הופעה אחת בהפסד 3-0 לנבחרת ברזיל, כשנכנס כמחליף בדקה ה-88 במקום קייסוקה הונדה. יפן סיימה את הטורניר הזה עם שלושה הפסדים ואפס נקודות. בשנת 2014 לא נכלל אינוי בסגל היפני למונדיאל 2014. בנובמבר 2014 הבקיע אינוי את שעריו הראשונים במדים הלאומיים, במשחק ידידות מול נבחרת הונדורס, בו כבש צמד בניצחון 6-0. בשנת 2015 נכלל אינוי בסגל היפני לגביע אסיה בכדורגל 2015, פתח בהרכב והוחלף בכל ארבעת משחקיה של יפן, שהודחה בבעיטות הכרעה ברבע הגמר על ידי נבחרת איחוד האמירויות.
אינוי זומן לסגל היפני למונדיאל 2018, ובמשחק הכנה לאותו מונדיאל ביוני 2018, הבקיע אינוי צמד בניצחון 4-2 על נבחרת פרגוואי. בשלב הבתים של המונדיאל הבקיע אינוי שער ובישל שער נוסף בתיקו 2-2 מול נבחרת סנגל. בשמינית הגמר הבקיע את השער השני ליפן במשחק מול בלגיה, במשחק בו הובילה יפן 2-0 והפסידה 3-2 בתוספת הזמן, והודחה מהמונדיאל.
בינואר 2019 זומן אינוי לסגל היפני לגביע אסיה בכדורגל 2019. אינוי לא שיחק בשני המשחקים הראשונים של יפן בשלב הבתים, אך פתח בהרכב בניצחון 2-1 על אוזבקיסטן במחזור האחרון של שלב זה. אינוי ערך בטורניר זה שתי הופעות נוספות בשלב הנוק אאוט, בשתיהן נכנס כמחליף בדקות הסיום, לרבות במשחק הגמר, בו אינוי נכנס כחילוף התקפי בדקה ה-89 של המשחק בו הפסידה יפן 3-1 לקטר.